แท่นบูชาแบบพุทธทิเบต-เพิน ของครอบครัวนาวาร์โร
**ศาสนาพุทธในประเทศคอสตาริกา** ถือเป็นศาสนาที่มีผู้นับถือมากเป็นอันดับที่สองของประเทศ และถือเป็นชาติอเมริกากลางที่มีประชากรพุทธศาสนิกชนมากที่สุด คือจำนวน 96,733–100,000 คน (คิดเป็นร้อยละ 2.34–2.50 ของประชากรทั้งประเทศ) นับเป็นประเทศที่มีการขยายตัวของพุทธศาสนิกชนอย่างมีนัยสำคัญ ส่วนใหญ่เป็นนิกายวัชรยานและมหายาน โดยมีศาสนสถาน โรงเรียน และสำนักปฏิบัติธรรมอยู่หลายแห่ง

ประวัติ
-------

ศาสนาพุทธเข้าสู่ประเทศคอสตาริกาผ่านผู้อพยพชาวจีนเมื่อช่วงต้นคริสต์ศตวรรษที่ 19 ถึงคริสต์ศตวรรษที่ 20 ปรากฏในงานเขียนของฆอร์เฆ การ์โดนา (*Jorge Cardona*) ซึ่งบันทึกถึงศาลแบบพุทธ สร้างขึ้นโดยกลุ่มพ่อค้าชาวจีนในจังหวัดปุนตาเรนัสเมื่อคริสต์ศตวรรษที่ 20 ลูกหลานชาวจีนจำนวนไม่น้อยหันไปเข้ารีตศาสนาคริสต์นิกายโรมันคาทอลิกตามธรรมเนียมนิยม ขณะที่อีกส่วนยังคงดำรงศรัทธาในศาสนาพุทธไว้ได้ นอกจากนี้หลักธรรมของศาสนาพุทธเข้าสู่ประเทศคอสตาริกาผ่านสมาคมเทวญาณซึ่งเป็นที่นิยมของชนชั้นสูง สมาชิกที่เป็นกวีและนักปรัชญาหลายคนมีงานเขียนที่ได้รับอิทธิพลจากศาสนาพุทธ เช่น โรเบร์โต เบรเนส เมเซน (*Roberto Brenes Mesén*) และโฆเซ บาซิเลโอ อากุญญา เซเลดอน (*José Basileo Acuña Zeledón*)

มีการสร้างวัดพุทธแห่งแรก คือ *กาซาเซน* (*Casa Zen*) ก่อสร้างขึ้นใน ค.ศ. 1974 จากการสนับสนุนของรัฐบาลญี่ปุ่น ในเวลาต่อมาได้มีการก่อสร้างศูนย์ปฏิบัติธรรมของศาสนาพุทธแบบทิเบตนิกายเกลุก เมื่อ ค.ศ. 1989 นอกจากนี้ยังมีคณะเผยแผ่ศาสนาพุทธจากสมาคมสร้างคุณค่า มีศูนย์กลางการเผยแผ่ที่กรุงซานโฮเซ

การแบ่งกลุ่ม
------------

### ศาสนาพุทธแบบทิเบต

การทำโยคะของพุทธศาสนิกชน
ศาสนาพุทธแบบทิเบต ถือเป็นพุทธศาสนิกชนกลุ่มใหญ่ ปัจจุบันมีสำนักเผยแผ่สี่แห่งในประเทศคอสตาริกา แห่งแรกคือ *สมาคมวัฒนธรรมทิเบต–คอสตาริกา* (*Asociación Cultural Tibetano-Costarricense*) ก่อตั้งขึ้นเมื่อ ค.ศ. 1989 หลังการเสด็จเยือนละตินอเมริกาครั้งแรกของทะไลลามะที่ 14 กระทั่งทะไลลามะเสด็จเยือนคอสตาริกาอีกครั้งใน ค.ศ. 2004 แต่การเสด็จเยือนคอสตาริกาครั้งที่สามของทะไลลามะใน ค.ศ. 2008 ถูกยกเลิก เพราะโอสการ์ อาเรียส ซันเชซ (*Oscar Arias Sánchez*) ประธานาธิบดีคอสตาริกาในขณะนั้นต้องการดำรงสัมพันธไมตรีอันดีกับประเทศจีน ทำให้ชาวคอสตาริกาที่นับถือศาสนาพุทธไม่พอใจ โอตตอน โซลิส (*Ottón Solís*) ผู้นำฝ่ายค้านกล่าวสนับสนุนทะไลลามะต่อสาธารณชน และกล่าวอีกว่าเขาจะนำพระนามของทะไลลามะไปตั้งชื่อสนามกีฬาแห่งชาติ หากเขาได้รับตำแหน่งเป็นประธานาธิบดี

อีกกลุ่มหนึ่งใช้ชื่อว่า *ศูนย์ธรรมะพุทธสหัสเนตร* (*Thousand Eyes Compassive Buddha Dharma Center*) ที่บาร์ริโออามอน (*Barrio Amón*) กรุงซานโฮเซ ซึ่งเป็นของนิกายเกลุก ศูนย์เผยแผ่ที่สามใช้ชื่อว่า *ศูนย์ธรรมะไดมอนด์เวย์* (*Diamond Way Buddhist Center*) ที่กูร์ริดาบัต (*Curridabat*) กรุงซานโฮเซ ซึ่งเป็นของนิกายการ์มากากยวี และแห่งที่สี่คือ *ศูนย์ลิงมินจา* (*Lingmincha Center*) ซึ่งเป็นของนิกายญิงมากับลัทธิเพิน

### กลุ่มอื่น ๆ

ศาสนาพุทธนิกายเซน มีศูนย์ *กาซาเซน* ตั้งอยู่ที่เมืองซันโตโดมิงโก และเฮเรเดีย นอกจากนี้ยังมีวัดของนิกายเถรวาท วัดสาขาของวัดเส้าหลิน และศาลเจ้าแบบพุทธตามธรรมเนียมจีน

อ้างอิง
-------

1. ↑  religiousintelligence.co.uk เก็บถาวร เมษายน 7, 2008 ที่ เวย์แบ็กแมชชีน
2. ↑  "Buddhism in Costa Rica". The Costa Rican News. 2012. เก็บจากแหล่งเดิมเมื่อ 16 December 2017. สืบค้นเมื่อ 17 December 2017.
3. ↑  Buddhism in Costa Rica by Terrence Johnson, The Costa Rican News, August 5, 2012
4. ↑  พีร์ พงศ์พิพัฒนพันธุ์ (5 กันยายน 2557). "คอสตาริกาโมเดล". *ประชาไท*. สืบค้นเมื่อ 5 สิงหาคม 2566. `{{cite web}}`: ตรวจสอบค่าวันที่ใน: `|accessdate=` และ `|date=` (help)
5. ↑  "Buddhanet: Central America". เก็บจากแหล่งเดิมเมื่อ 2013-12-12. สืบค้นเมื่อ 2013-12-09.
6. 1 2 3  "El despertar de Buda". La Nación. 2012. เก็บจากแหล่งเดิมเมื่อ 22 December 2017. สืบค้นเมื่อ 17 December 2017.
7. 1 2 3 4  "El despertar de Buda". La Nación. 2012. สืบค้นเมื่อ 17 December 2017.
8. ↑  Quirós, Adriana (24 December 2010). "Navidad se vive diferente en hogares ticos no cristianos" [Christmas is lived differently in non-Christian Costa Rican homes]. *La Nación* (ภาษาสเปน). คลังข้อมูลเก่าเก็บจากแหล่งเดิมเมื่อ 28 December 2010.
9. ↑  "El nacimiento de la Casa Zen y los inicios del budismo en Costa Rica". *Amelia Rueda*. เก็บจากแหล่งเดิมเมื่อ 23 September 2016. สืบค้นเมื่อ 17 December 2017.
10. ↑  "Casa Zen de Costa Rica". เก็บจากแหล่งเดิมเมื่อ 22 December 2017. สืบค้นเมื่อ 17 December 2017.
11. ↑  "Historia". *SGI Costa Rica*. คลังข้อมูลเก่าเก็บจากแหล่งเดิมเมื่อ 22 December 2017. สืบค้นเมื่อ 19 December 2017.
12. ↑  tibet in costa rica เก็บถาวร 2017-03-28 ที่ เวย์แบ็กแมชชีน (official website, in spanish)
13. ↑  Visit of H.H. the XIV Dalai Lama - 2004 เก็บถาวร กันยายน 21, 2008 ที่ เวย์แบ็กแมชชีน (in spanish)
14. ↑  "Ottón Solís Is "Putting Wood On The Fire" Of The Sino-Tibet Conflict". The Tibet Post. 2010. เก็บจากแหล่งเดิมเมื่อ 22 December 2017. สืบค้นเมื่อ 17 December 2017.
15. ↑  "Budismo Camino del Diamante Costa Rica". *Facebook.com*. เก็บจากแหล่งเดิมเมื่อ 3 March 2022. สืบค้นเมื่อ 2 March 2019.
16. ↑  "Find a Center or Sangha". *Lingminch International*. คลังข้อมูลเก่าเก็บจากแหล่งเดิมเมื่อ 25 February 2018. สืบค้นเมื่อ 19 December 2017.
17. ↑  "Casa Zen de Costa Rica". *Casazen.org*. เก็บจากแหล่งเดิมเมื่อ 6 March 2019. สืบค้นเมื่อ 2 March 2019.
18. ↑  "Asociación de Budismo Theravada de Costa Rica". คลังข้อมูลเก่าเก็บจากแหล่งเดิมเมื่อ 22 December 2017. สืบค้นเมื่อ 17 December 2017.
19. ↑  "Historia del Templo Shaolin". *Shaolin.cr*. เก็บจากแหล่งเดิมเมื่อ 14 December 2017. สืบค้นเมื่อ 17 December 2017.